b"\n_START_ARTICLE_\nCosmologia f\xc3\xadsica\n_START_PARAGRAPH_\nLa cosmologia f\xc3\xadsica \xc3\xa9s la branca de l'astrof\xc3\xadsica que estudia l'estructura a gran escala i la din\xc3\xa0mica de l'univers. En particular, tracta de respondre a les preguntes sobre l'origen, l'evoluci\xc3\xb3 i el dest\xc3\xad de l'univers. _NEWLINE_La cosmologia f\xc3\xadsica, tal com es compr\xc3\xa8n actualment, comen\xc3\xa7a al segle XX amb el desenvolupament de la teoria general de la relativitat d'Albert Einstein i la millora en les observacions astron\xc3\xb2miques d'objectes extremadament distants. Aquests aven\xc3\xa7os feren possible passar de l'especulaci\xc3\xb3 a la cerca cient\xc3\xadfica dels or\xc3\xadgens de l'univers i permet\xc3\xa9 als cient\xc3\xadfics establir la teoria del big bang, que s'ha convertit en el model est\xc3\xa0ndard majorit\xc3\xa0riament acceptat pels cosm\xc3\xb2legs a causa de l'\xc3\xa0mplia varietat de fen\xc3\xb2mens que abasta i les proves observacionals que el suporten, tot i que encara existeix una minoria d'investigadors que presenten altres punts de vista basats en algun dels models cosmol\xc3\xb2gics alternatius._NEWLINE_La cosmologia f\xc3\xadsica tracta d'entendre les grans estructures de l'univers en el present (gal\xc3\xa0xies, agrupacions gal\xc3\xa0ctiques i superc\xc3\xbamuls), utilitza els objectes m\xc3\xa9s distants i energ\xc3\xa8tics (qu\xc3\xa0sars, supernoves i esclats de rajos gamma) per entendre l'evoluci\xc3\xb3 de l'univers i estudiar els fen\xc3\xb2mens que es produ\xc3\xafren en l'univers primigeni prop de la singularitat inicial (inflaci\xc3\xb3 c\xc3\xb2smica, nucleos\xc3\xadntesi primordial i radiaci\xc3\xb3 de fons de microones).\n_START_SECTION_\n\xc3\x80rees d'estudi\n_START_PARAGRAPH_\nA sota, es descriuen algunes de les \xc3\xa0rees m\xc3\xa9s actives d'investigaci\xc3\xb3 en cosmologia, en ordre cronol\xc3\xb2gic. No inclouen tot sobre la cosmologia del big bang, que es presenta en la cronologia del big bang"